钦定古今图书集成/方舆汇编/职方典/第1112卷 > 《五溪诸蛮》
## 钦定古今图书集成/方舆汇编/职方典/第1112卷 > 《五溪诸蛮》

五溪诸蛮，其先槃瓠氏之裔，今湖广、广西溪峒中诸
夷，皆其种类，即汉光武时马援所征服者。在北魏有
冉氏、田氏、向氏，陬落尤盛。唐末、五代时，寇无宁日。宋
太祖得蛮人秦冉雄，以为辰州刺史，诸蛮慑服之最
大者曰彭氏，世有溪州。至南宋，以章惇为经略，舒氏、
彭氏、苏氏、杨氏相继纳土，置沅州、诚州，后改诚州为
靖州。元虽置郡县，叛服不常。国初，命周德兴讨平五
溪蛮。正德间，以都御史秦金讨平郴、桂土人龚福等。
嘉靖初，有蜡耳山苗之乱，又有筸子坪土官田兴爵
之乱，命张岳讨平之。各夷多取湖南古巫、黔中地，即
今之辰、常、靖、施、永顺、保靖等处是也。